Veiligheidswagte koelbloedig in Hillbrow doodgeskietArgieffoto Twee Chubb-veiligheidswagte is voor omstanders en motoriste in hul patrollievoertuig in Hillbrow, Johannesburg, doodgeskiet. Sizakele Nkosi-Malobane, Gautengse LUR van gemeenskapsveiligheid, doen ŉ beroep op die polisie om seker te maak dat die “sinnelose aanval op veiligheidswagte in Gauteng” verhoed moet word. Die twee veiligheidswagte, onderskeidelik 45 en 50 jaar oud, het Maandagaand op die hoek van Caroline- en Claimstraat in Hillbrow in hul patrollievoertuig gesit toe vyf persone hulle oorval en op hulle begin skiet het. Nkosi-Malobane het gesê die twee veiligheidswagte is in die bors getref en op die toneel dood verklaar. “Een van hul vuurwapens is gesteel. Die oortreders is nog nie aangekeer nie. Die polisie ondersoek ŉ saak van moord en gewapende roof.” Twee veiligheidswagte, Eric Ngobese en Boykie Moyo, is in Oktober 2018 naby Maponya Mall in Soweto doodgeskiet. Hulle was deel van ŉ span wat gespesialiseerde veiligheidsdienste vir ŉ finansiële instelling verskaf het. Die motief vir die aanval was om hulle vuurwapens te steel. Die polisie het intussen ŉ deurbraak gemaak in die saak. “Ek is baie besorg oor die aanvalle op veiligheidswagte. Die provinsie word beroof van onselfsugtige, toegewyde lede in die privaat veiligheidsbedryf. Dié beamptes speel ‘n noodsaaklike rol om ons wetstoepassers by te staan in die stryd teen misdaad. Die aanslag teen hulle kan nie onverpoosd voortgaan nie,” het sy gesê. Sy doen ŉ beroep op die ondersoekspan om seker te maak dat die oortreders aangekeer word. “Ek doen ook ŉ beroep op die gemeenskap om na vore te kom indien hulle enige verdere inligting oor die voorval het om die polisie in hul ondersoek by te staan. Namens die Gautengse provinsiale regering betuig ek my meegevoel aan die familie, vriende en kollegas van die twee veiligheidsbeamptes.”